വിദേശത്ത് ജോലി വാഗ്ദാനം ചെയ്ത് കോടികള് തട്ടി കോണ്ഗ്രസ് നേതാവ് പിടിയില് വിദേശത്ത് ജോലി വാഗ്ദാനം ചെയ്ത് കോടികള് തട്ടിയെടുത്ത കേസില് കോണ്ഗ്രസ് നേതാവ് പിടിയില്. ഐഎന്ടിയുസി സംസ്ഥാന സെക്രട്ടറിയും പാലാ സ്വദേശിയുമായ പനയ്ക്കപ്പറമ്ബില് പി.സി തോമസിനെ ഇടുക്കി മുരിക്കാശ്ശേരി പൊലീസാണ് അറസ്റ്റ് ചെയ്തത്. വിദേശത്ത് ജോലി വാഗ്ദാനം ചെയ്ത് പണം തട്ടിയ കേസിലാണ് ഐ എന് ടി യു സി സംസ്ഥാന സെക്രട്ടറി പി. സി തോമസിനെ മുരിക്കാശ്ശേരി എസ്. ഐ. എബി പി. മാത്യുവിന്റെ നേതൃത്വത്തിലുള്ള സംഘം അറസ്റ്റ് ചെയ്തത്. മൈസൂരിലെ ലോഡ്ജില് ഒളിവില് കഴിയുകയായിരുന്നു. പതിനാറാംകണ്ടം സ്വദേശി തൈക്കൂട്ടത്തില് ബിനു ജോര്ജിന്റെ പരാതിയെ തുടര്ന്ന് മുരിക്കാശ്ശേരി പൊലീസ് കഴിഞ്ഞ ഒരു മാസമായി ഇയാളെ കുറിച്ച് അന്വേഷിച്ചു വരികയായിരുന്നു . വിദേശത്ത് ജോലി നല്കാമെന്ന് പറഞ്ഞ് 3 വര്ഷം മുന്പ് 5 ലക്ഷം രൂപ പരാതിക്കാരനായ ബിനു ജോര്ജില് നിന്നും ഇയാള് വാങ്ങിയെങ്കിലും ജോലി ലഭിച്ചില്ല. ഒരു വര്ഷത്തിനു ശേഷം പണം തിരികെ നല്കാന് ആവശ്യപ്പെട്ടെങ്കിലും പണം കൊടുക്കാന് കൂട്ടാക്കാതെ ഉപാധികള് പറഞ്ഞ് ഇയാള് ഒഴിവാകുകയായിരുന്നെന്ന് പരാതിക്കാരന് ബിനു ജോര്ജ് പറഞ്ഞു. പ്രാഥമിക അന്വേഷണത്തില് തന്നെ കേരളത്തിലും പുറത്തുമായി നിരവധി പേരില് നിന്നായി 5 കോടിയിലധികം രൂപ തട്ടിയെടുത്തതായാണ് വിവരം. ഉന്നത സ്വാധീനമുള്ള ഇയാള്ക്കെതിരെ പരാതികള് പലതുണ്ടായെങ്കിലും നടപടിയുണ്ടായില്ല. സംഭവത്തില് പാലാ സ്വദേശിയായ വൈദികനും ഉള്പ്പെട്ടിട്ടുള്ളതായും പറയുന്നുണ്ട്. ഇടുക്കി ഡി.വൈ.എസ് പി ഇമ്മാനുവേല് പോളിന്റെ നിര്ദ്ദേശപ്രകാരം സര്ക്കിള് ഇന്സ്പെക്ടര്മാരായ നിര്മ്മല് ബോസ്, സജിന് ലൂയീസ് എന്നിവരുടെ തന്ത്രപരമായ നീക്കങ്ങളിലൂടെയാണ് സബ് ഇന്സ്പെക്ടര് എബി മാത്യുവും എ.എസ്.ഐ അനീഷും ചേര്ന്ന് പ്രതിയെ പിടികൂടി മുരിക്കാശ്ശേരിയിലെത്തിച്ചത്. കൊവിഡ് പരിശോധന ഉള്പ്പെടെയുള്ള നടപടികള് പൂര്ത്തിയാക്കിയ ശേഷം പ്രതിയെ കോടതിയില് ഹാജരാക്കി റിമാന്റ് ചെയ്തു. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.